Դատական իշխանությունը շատ նուրբ կառուցվածք ունի ժողովրդավարական և իրավական պետությունում, այն առանձին և մյուսներից անկախ իշխանության թև է, սակայն կան տարբեր խողովակներ և լծակներ, որոնց միջոցով իշխանության մյուս թևերը կարող են միջամտել դատական իշխանությանը բոլորովին սահմանադրական և օրինական ճանապարհով և ընթացակարգերով: Այդպիսի խողովակներ և միջոցներ են՝ տարբեր դատարանների դատավորների թեկնածուների և այդ դատարանների կամ դրանց պալատների նախագահների առաջադրումն ու ընտրությունը և, որպես այդ գործընթացի հավասարության, արդարության և դատական իշխանության նկատմամբ հանրային վստահության ձևավորևման կարևորագույն բաղադրատարր, այդ գործընթացի թափանցիկությունը: Բնականաբար օրինաստեղծ գործունեությունը և սահմանադրական արդարադատությունը ևս իրավաքաղաքական ազդեցության սահմանադրական միջոցներ-հակակշիռներ են: Եվ բնականաբար մեծ առաքեկլություն ունի Բարձրագույն դատական խորհուրդը, որը որպես առավել դինամիկ մարմին միայն դատավորներից չի ձևավորվում և ունի բավարար ազդեցության լծակներ: Բացի դրանից, կառավարությունն ու Ազգային ժողովն իրենց իրավասությունների շրջանակներում ունեն որոշակի գործիքակազմ: